2 इंस्टाग्राम फॉलोअर्स को 50 लाख की सुपारी, पुलिस बोली-ऐसा कोई मामला ही नहीं
Gangster Lawrence Bishnoi Lawrence Gangster Rohit Godara Case गैंगस्टर लॉरेंस विश्नोई का बुधवार को चार अलग-अलग एजेंसियों के अधिकारियों से सामना हुआ। सूत्राें के मुताबिक पहले तो कई लोगों की हत्या क
लॉरेंस गैंग से जुड़े गैंगस्टर रोहित गोदारा ने जयपुर में एक बिजनेसमैन के मर्डर की प्लानिंग कर रखी थी। 5 करोड़ की रंगदारी नहीं देने पर उसने बिजनेसमैन के मर्डर के लिए दिल्ली से दो लोगों को जयपुर भेजा। इन लोगों को रोहित ने सोशल मीडिया के जरिए अपने गैंग में शामिल किया था।
रोहित अपने खतरनाक इरादों में कामयाब भी हो जाता लेकिन इससे पहले ही बिजनेसमैन को पुलिस प्रोटक्शन मिल गया।
राेहित को जब ये पता चला तो उसने दोनों बदमाशों को कॉल करके रोका- अभी भारी पुलिस है और टारगेट को पुलिस सुरक्षा मिल गई है। इस कारण अभी फिलहाल मर्डर नहीं हो पाएगा। पुलिस ने मामले में 4 बदमाशों को राउंडअप किया है।
मामले में सबसे चौंकाने वाली बात ये है कि 17 फरवरी को पुलिस ने आरोपियों को पकड़ लिया था। पांच दिन बाद भी पुलिस मामले को दबाए हुए हैं। भास्कर ने मामले में पुलिस से बात की तो पुलिस का कहना था कि लॉरेंस गैंग के किसी बदमाश को हमने नहीं पकड़ा है। उनको फॉलो करने वाले दो लड़कों को जरूर शांतिभंग में अरेस्ट किया है।
ऐसे में बड़ा सवाल ये है कि पुलिस इस मामले को दबाने-छिपाने की कोशिश क्यों कर रही है?
पढ़िए पूरा मामला, जिसे पुलिस छिपाने की कोशिश कर रही है…
भास्कर ने मामले में इंवेस्टिगेट किया तो पता चला कि लॉरेंस गैंग से जुड़े रोहित गोदारा ने सीताबाड़ी निवासी एक बिजनेसमैन को 10 दिसम्बर 2022 को वॉट्सऐप कॉल कर बिजनेसमैन से 5 करोड़ रुपए रंगदारी (एक्सटॉर्सन मनी) की डिमांड की थी।
बिजनेसमैन ने रुपए देने से इनकार कर दिया। इस पर रोहित गोदारा ने उसने परिवार को जान से मारने की धमकी दी।
गैंगस्टर गोदारा लगातार कॉल कर बिजनेसमैन को धमकियां दे रहा था। 10 दिसम्बर को बिजनेसमैन ने सांगानेर थाने में रिपोर्ट दर्ज करवाई।
इंस्टाग्राम फॉलोअर्स को बनाया शूटर
धमकी देने के बाद भी बिजनेसमैन ने रंगदारी देने से इनकार कर दिया तो गोदारा ने उसकी मर्डर की प्लानिंग की। शूटर के लिए उसने सोशल मीडिया पर सर्चिंग की।
इंस्टाग्राम पर गोदारा को धर्मेंद्र राजपूत नाम से ID मिली। दिल्ली निवासी धर्मेंद्र इंस्टाग्राम पर लॉरेंस और गोगी गैंग को फॉलो करता था। उनके पोस्ट लाइक करता था।
रोहित गोदारा ने इंस्टाग्राम पर धर्मेंद्र को मैसेज कर उसे सिग्नल एप डाउनलोड करने को कहा। सिग्नल एप डाउनलोड करने के बाद रोहित ने धर्मेंद्र को इंटरनेशनल मोबाइल नंबर से कॉल किया।
रोहित ने धर्मेंद्र को उसके दोस्त मनीष उर्फ कबूतर को लॉरेंस बिश्नोई गैंग में शामिल कर लिया।
गोदारा बोला- तुझे बड़ा गैंगस्टर बना दूंगा
12 फरवरी को रोहित ने धर्मेंद्र के पास 10 हजार रुपए भेजे। उससे कहा- ‘तू दिल्ली पर राज करेगा। तुझे बड़ा गैंगस्टर बना दूंगा। तुम और तुम्हारा दोस्त मनीष दोनों हमारे साथ काम करो’।
रुपए और जुर्म की दुनिया में नाम कमाने के लालच में धर्मेंद्र और मनीष गैंग से जुड़ कर काम करने के लिए राजी हो गए।
15 फरवरी को रोहित गोदारा ने उन्हें मैसेज किया- ‘कल जयपुर में फायरिंग करनी है। इसके लिए तुम्हें 25-25 लाख रुपए मिलेंगे।
तुम जयपुर पहुंच जाओ। वहां, हथियार, गाड़ी, रुपए और ठहरने की व्यवस्था मिल जाएगी। जयपुर पहुंचकर कॉन्टैक्ट करना’।
कॉन्टैक्ट कर लगातार दे रहा था इंस्ट्रक्शन
15 फरवरी की रात को धर्मेंद्र और मनीष दोनों दिल्ली से रवाना हो गए। 16 फरवरी की सुबह करीब 9 बजे दोनों जयपुर बस स्टैंड पर पहुंच गए।
बस स्टैंड के पास एक होटल में रूकने के करीब 6-7 घंटे बाद रोहित ने उन्हें मैसेज कर बस स्टैंड के पास एक मिष्ठान भंडार पर पहुंचने को कहा।
वहां से कैब लेकर दोनों को JLN मार्ग पर भगवान महावीर कैंसर हॉस्पिटल के पास पहुंचना था। धर्मेंद्र और मनीष वहां पहुंचे तो दलीप यादव उर्फ डीके दादा और यदुवीर सिंह मिले।
दोनों ने कार से बिजनेसमैन के ऑफिस और गाड़ी की रेकी के साथ की और उन्हें बिजनेसमैन के फोटो भी दिखाए।
कमरे पर सिखाया पिस्टल चलाना
रेकी के बाद चारों बदमाश कार से मानसरोवर में सचिन नाम के लड़के के रूम पर पहुंचे। वहां अंकित नाम का लड़का भी था। उन्होंने धर्मेंद्र और मनीष को 4 पिस्टल, 8 मैगजीन और 50 कारतूस दिए।
चारों बदमाशों ने कमरे पर ही धर्मेंद्र और मनीष को पिस्टल चलाने की ट्रेनिंग दी। डीके और यदुवीर ने दोनों को 10-10 हजार रुपए दिए।
कहा- काम होने के बाद 25-25 लाख रुपए और देंगे। इस दौरान कई बार रोहित गोदारा व अन्य गैंग सदस्यों से इंटरनेट के जरिए बात होती रही।
गैंगस्टर ने कॉल कर कहा- फिलहाल नहीं हो पाएगा मर्डर
17 फरवरी की दोपहर डीके और यदुवीर के साथ धर्मेंद्र और मनीष कार में सवार होकर बिजनेसमैन की हत्या करने के लिए रवाना हुए।
2 पिस्टल, 4 मैगजीन व 25 कारतूस धर्मेंद्र को दिए और उतने ही पिस्टल-कारतूस मनीष को दिए गए। डीके, यदुवीर, अंकित और सचिन का काम फायरिंग करने के बाद धर्मेंद्र और मनीष को सुरक्षित निकालने का था।
बिजनेसमैन की हत्या के लिए रवाना होते ही रोहित गोदारा का कॉल आया-’वहां पर अभी भारी पुलिस है और टारगेट को पुलिस सुरक्षा मिल गई है।
इस कारण अभी फिलहाल मर्डर नहीं हो पाएगा। तुम्हें बाद में फिर बता देंगे कब करना है। तुम लोग हथियार डीके और यदुवीर को देकर वहां से निकल जाओ।’
दिल्ली पहुंचने पर पुलिस ने पकड़ा
धर्मेंद्र और मनीष हथियार देकर कैब से बस स्टैंड चले गए। वहां से सालासर बालाजी के दर्शन करने के लिए सीकर की तरफ रवाना हुए।
रास्ते में मन बदलने पर वापस दिल्ली के लिए निकल गए। 17 फरवरी को जयपुर कमिश्नरेट की क्राइम ब्रांच को इसकी सूचना मिली।
क्राइम ब्रांच की टीम रात को ही बदमाशों की लोकेशन ट्रेस करते हुए दिल्ली पहुंच गई। क्राइम ब्रांच ने धर्मेंद्र और मनीष को पकड़ा तो सारी प्लानिंग खुल गई।
पुलिस दोनों को राउंडअप कर जयपुर लाई। मानसरोवर स्थित रूम पर दबिश देकर बदमाश सचिन और अंकित को भी पकड़ लिया। पकड़े गए चारों बदमाशों से पूछताछ की जा रही है।
मामले में पुलिस ये तर्क दे रही
जयपुर कमिश्नरेट के CST पुलिस निरीक्षक दिलीप सिंह ने बताया कि हमने कोई बदमाश नहीं पकड़े। सांगानेर थाना पुलिस ने पकड़े हैं।
पकड़े गए बदमाशों के बारे में वहीं जांच कर रहे हैं। इसके बाद हमने सांगानेर SHO महेन्द्र सिंह से बात की। उनका कहना था कि लॉरेंस गैंग के किसी बदमाश को हमने नहीं पकड़ा है।
उनको फॉलो करने वाले दो लड़कों को जरूर शांतिभंग में अरेस्ट किया है। बाकी इस प्रकार का कोई मामला नहीं है।
लॉरेंस के कहने पर जी-क्लब पर हुई थी फायरिंग
गौरतलब है कि कुछ दिन पहले लॉरेंस के कहने पर बदमाशों ने फ्रंटियर कॉलोनी आदर्श नगर निवासी अक्षय गुरनानी (29) के दुर्गापुरा स्थित एयरपोर्ट प्लाजा में होटल डेयज और जी-क्लब पर फायरिंग की थी।
होटल कारोबारी अक्षय को 8 जनवरी की रात वॉट्सऐप कॉल किए गए। कई बार कॉल आने पर अक्षय ने एक बार उठाया।
वॉट्सऐप वॉयस कॉल पर उसकी बात रोहित गोदारा बीकानेर से हुई। उसने धमकी दी कि 5 करोड़ रुपए दो, नहीं तो जिंदगी से हाथ धो बैठोगे। उसने एक वॉयस मैसेज भी भेजा था।
इसमें कहा था कि फोन का जवाब नहीं दोगे और फोन नहीं उठाओगे तो आवाज गायब हो जाएगी। इसके कुछ देर बाद ही होटल कारोबारी के पास एक इंटरनेट कॉल आया।
कॉल करने वाले ने अपना नाम लॉरेंस बिश्नोई बताया था। कहा था कि तेरे को रोहित गोदारा का मैसेज मिल गया होगा।
रोहित की बात पूरी कर देना नहीं तो जान से हाथ धो बैठोगे। रंगदारी नहीं मिलने पर 28 जनवरी की रात करीब 11:50 पर जी-क्लब पर 3 बदमाशों ने 17 राउंड ताबड़तोड़ फायरिंग की थी।
पिछले छह माह से रिमांड पर चल रहा है लॉरेंस
मूसेवाल हत्याकांड के बाद से लॉरेंस लगातर पुलिस रिमांड पर चल रहा हैं। लॉरेंस के खिलाफ पूरे देश में इतने मामले दर्ज हैं कि किसी ना किसी राज्य की पुलिस उसे रिमांड पर लेती रहती हैं।
लॉरेंस के मूसेवाला हत्याकांड के बाद पंजाब पुलिस ने एक माह तक उसे रिमांड पर रखा था। जिसके बाद एनआईए ने लॉरेंस को पंजाब से रिमांड पर लेकर दिल्ली मुख्यालय में पूछताछ की थी।
लॉरेंस से मिले इनपुट के आधार पर एनआईए ने राजस्थान,यूपी,हरियाणा,दिल्ली और बॉर्डर इलाकों में रह रहे लॉरेंस के गुर्गों की धरपकड़ की थी।
इस दौरान एनआईए ने कई बदमाशों को हथियारों के साथ पकड़ा भी था। फिलहाल लॉरेंस जयपुर कमिश्नरेट पुलिस की गिरफ्त में है। उससे जवाहर सर्किल थाने में पूछताछ चल रही है।
पूर्व में भी लॉरेंस को जयपुर कमिश्नरेट पुलिस ले चुकी रिमांड पर
लॉरेंस बिश्नोई को इससे पहले भी आदर्श नगर में एक व्यापारी को धमकाने और रंगदारी मांगने के मामले में पुलिस तिहाड़ जेल से रिमांड पर लेकर आई थी। उस दौरान लॉरेंस को पूछताछ के लिए गांधी नगर थाने में रखा गया था।
ये भी पढ़ें
जेम्स बॉन्ड के कोड नेम पर लॉरेंस ने बनाई गैंग:पंजाब से जान बचाकर जोधपुर लाया था एक सरपंच, उसे ही बनाया पहला पार्टनर
लॉरेंस के पाकिस्तान और हथियारों की सप्लाई का कनेक्शन सामने आने के बाद NIA एक्टिव हो गई है। मंगलवार को प्रदेश के 23 जगह पर लॉरेंस के ठिकानों और गुर्गों के यहां दबिश दी गई और सर्च ऑपरेशन चलाया गया। बताया जा रहा है कि लॉरेंस कई विदेशी हथियार अपनी गैंग तक पहुंचा रहा था। (पूरी खबर पढ़ें)